Jérémie Makiese

Jérémie Makiese (; født 15. juni 2000 i Antwerpen i Belgia) er en belgisk sanger og fotballspiller. Han vant The Voice Belgique 2021 og representerte Belgia i Eurovision Song Contest 2022 med låten «Miss You».

Bakgrunn 
Makiese ble født i Antwerpen av kongolesiske foreldre. Som seksåring flyttet familien, inkludert hans søster og tre brødre, til Berchem-Sainte-Agathe. Et par år senere flyttet familien til Dilbeek. Han tilbrakte barndommen i de to kommunene, og lærte seg både fransk og nederlandsk. Senere bosatte han seg i Uccle.

Makiese begynte å synge som barn. Begge foreldrene er sangere, og moren spiller også tam-tam. Han sang i et kirkekor som barn og tok senere sangtimer på skolen. Han ble nasjonalt kjent i 2021, da han deltok i den niende sesongen av belgiske The Voice. I april 2021 vant han hele konkurransen. Samme høst kunngjorde kringkasteren RTBF at han skulle representere Belgia i den kommende utgaven av Eurovision Song Contest i Torino. I mars 2022 ble deltakersangen «Miss You» utgitt. Låten endte som nummer 19 av 25 i finalen.

Fotballkarriere 
Makiese har parallelt med musikken alltid hatt en stor interesse for fotball. Som 13-åring var han målvakt for BX Brussels. I september 2021 signerte han en ettårskontrakt med fotballklubben Excelsior Virton, etter å ha spilt for Jeunesse Molenbeek, Royal Wallonia Walhain og med La Louvière Centre sommeren 2021.

Som følge av suksessen etter seieren i The Voice Belgique, har han tatt en pause fra høyskoleutdanningen i geologi, for å konsentrere seg om sang- og idrettskarrierene.

Referanser

Eksterne lenker 
 
 
 

 
 
 

 

Belgiske sangere
Deltakere i Eurovision Song Contest 2022